“ฟิทช์” คาดส่งออกเหล็กของจีนยังสูงปีนี้ เหตุอุปสงค์ในประเทศทรงตัว
"ฟิทช์" คาดส่งออกเหล็กของจีนยังสูงปีนี้ เหตุอุปสงค์ในประเทศทรงตัว
18 พ.ย. 2559

ฟิทช์ เรทติ้งส์ คาดการณ์ว่า ยอดส่งออกเหล็กของจีนจะยังคงอยู่ในระดับสูงในปีหน้า เนื่องจากปริมาณการใช้เหล็กภายในประเทศอยู่ในระดับทรงตัว โดยคาดว่ายอดส่งออกในปีหน้าจะอยู่ที่ระดับ 100 ล้านตัน
ส่วนปริมาณการใช้เหล็กนั้น คาดว่าในปีหน้าจะอยู่ในระดับราว 700-705 ล้านตัน ซึ่งสะท้อนให้เห็นถึงการลงทุนในโครงสร้างพื้นฐานที่มีการเติบโตอย่างต่อเนื่อง และแนวโน้มที่แข็งแกร่งของปริมาณการใช้รถยนต์และเครื่องใช้ไฟฟ้า
ขณะเดียวกันฟิทช์คาดว่า กำลังการผลิตเหล็กของจีนจะอยู่ที่ 14-27 ล้านตันต่อปี จนถึงปี 2563 ซึ่งจะส่งผลให้การส่งออกในปีหน้าจะยังคงอยู่ในระดับสูง เนื่องจากผู้ผลิตจีนยังคงได้รับประโยชน์จากอัตราแลกเปลี่ยนเงินหยวนและราคาวัตถุดิบที่ต่ำลง
ในช่วงหลายปีที่ผ่านมานั้น อุตสาหกรรมเหล็กของจีนได้เผชิญภาวะกำลังการผลิตส่วนเกิน ซึ่งเป็นสาเหตุให้ราคาเหล็กร่วงลง และโรงงานหลายแห่งต้องปิดทำการเนื่องจากเศรษฐกิจชะลอตัว อย่างไรก็ตาม การที่ราคาเหล็กเริ่มฟื้นตัวในปีนี้ ทำให้โรงงานถลุงเหล็กเริ่มกลับมาดำเนินการผลิตอีกครั้ง 